**B. Osobitná časť**

**K Čl. I**

*(zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z.)*

K bodu 1

Navrhuje sa rozšíriť okruh subjektov o fyzické osoby – podnikateľov, ktorým bude možné poskytnúť podporu s cieľom efektívnejšieho využívania prostriedkov určených pre regionálny rozvoj. Rozšírenie okruhu prijímateľov podpory vyplynulo z praxe pri poskytovaní regionálneho príspevku ako aj z podnetu zo strany zástupcov najmenej rozvinutých okresov. Fyzickými osobami – podnikateľmi sa pre účely tohto zákona rozumejú napr. samostatne hospodáriaci roľník podľa § 12a zákona č. 105/1990 Zb. o súkromnom podnikaní občanov v znení zákona č. 219/1991 Zb., fyzická osoba (živnostník) podnikajúca podľa zákona
č. 455/1991 Zb. o živnostenskom podnikaní (živnostenský zákon).

K bodu 2

Navrhuje sa zmena výpočtu miery evidovanej nezamestnanosti v Slovenskej republike pre zápis okresu do zoznamu najmenej rozvinutých okresov z 1,6-násobku priemernej miery evidovanej nezamestnanosti na jej 1,5-násobok za účelom rozšírenia pôsobnosti zákona na ďalšie zaostávajúce okresy.

K bodu 3

Z doterajšej praxe vyplynulo, že je potrebné zabezpečiť flexibilitu vládou schválených akčných plánov, aby bolo možné jednotlivé časti a ustanovenia akčných plánov meniť v nadväznosti na aktuálnu situáciu a potreby v najmenej rozvinutom okrese.

K bodu 4

Navrhuje sa úprava zloženia, členstva a pôsobnosti Rady pre rozvoj najmenej rozvinutého okresu. Oproti predchádzajúcej právnej úprave sa navrhuje všeobecnejšia definícia členstva v Rade pre rozvoj najmenej rozvinutého okresu. Nová definícia oprávňuje miestnych podnikateľov ako významných sociálno-ekonomických partnerov na regionálnej úrovni a zároveň zamestnávateľov v okrese zúčastňovať sa na rozhodovaní o podpore v príslušnom najmenej rozvinutom okrese. Z doterajších skúseností taktiež vyplynulo, že zloženie jednotlivých Rád pre rozvoj najmenej rozvinutého okresu na miestnej úrovni nezodpovedalo požiadavke dostatočnej územnej a vecnej reprezentatívnosti.

Navrhuje sa obmedziť dĺžka funkčného obdobia člena Rady pre rozvoj najmenej rozvinutého okresu (ďalej len „rada“) na 2 roky. Predsedu rady odvolá vedúci úradu vlády z dôvodu skončenia štátnozamestnaneckého pomeru. Tajomníka rady odvolá vedúci úradu vlády z dôvodu zániku funkcie prednostu okresného úradu.

Za účelom informovania verejnosti sa navrhuje doplniť povinnosť Úradu vlády Slovenskej republiky zverejňovať zoznam členov jednotlivých rád a oprávnenie Úradu vlády Slovenskej republiky spracúvať osobné údaje členov rady v súvislosti s členstvom v rade za účelom evidencie údajov.

K bodu 5

Navrhuje sa upraviť § 8 zákona, odsek 1 ostáva bezo zmeny. Vzhľadom na nedostatočnosť súčasnej zákonnej úpravy navrhujeme doplniť základné princípy pre poskytovanie regionálneho príspevku a podmienky, za ktorých je prijímateľ podpory oprávnený na poskytnutie regionálneho príspevku. Pod výkonom rozhodnutia sa rozumie postup štátnych orgánov napríklad podľa zákona Národnej rady Slovenskej republiky
č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov alebo zákona Slovenskej národnej rady č. 563/2009 Z. z. o správe daní a poplatkov a o zmenách v sústave územných finančných orgánov v znení neskorších predpisov. Osobitným predpisom v prípade zákazu nelegálneho zamestnávania je zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z.

K bodu 6

Navrhujú sa doplniť procesné ustanovenia, na základe ktorých môže prijímateľ podpory požiadať o poskytnutie regionálneho príspevku. Regionálny príspevok sa poskytuje na základe žiadosti o poskytnutie regionálneho príspevku v písomnej forme, ktorej vzor sa nachádza na webovom sídle Úradu vlády Slovenskej republiky spolu s ostatnými vzormi príloh. Úrad vlády Slovenskej republiky posúdi obsahovú a formálnu stránku žiadosti a poskytne žiadateľovi o regionálny príspevok podporu podľa § 7 tohto zákona, ktorý upravuje poskytovanie služieb prijímateľom podpory formou odovzdávania znalostí, skúseností a transferom špecifického know-how s cieľom skvalitniť administratívne kapacity subjektov územnej spolupráce v najmenej rozvinutých okresoch.

Žiadosť sa následne predkladá príslušnej Rade pre rozvoj najmenej rozvinutého okresu za účelom posúdenia žiadosti o poskytnutie regionálneho príspevku s Akčným plánom rozvoja najmenej rozvinutého okresu a za účelom prijatia stanoviska. Vzhľadom na nedostatočnosť súčasnej zákonnej úpravy sa navrhuje doplniť ustanovenie o nezávislosti členov Rady pre rozvoj najmenej rozvinutého okresu pri rozhodovaní o žiadostiach a doplniť taxatívne dôvody pre vylúčenie člena Rady pre rozvoj najmenej rozvinutého okresu pri vyhodnocovaní žiadosti a sankcie za porušenie zákazu konfliktu záujmov v súlade s požiadavkou uplatňovania princípov transparentnosti a zákazu konfliktu záujmov.

Stanovisko príslušnej Rady pre rozvoj najmenej rozvinutého okresu k žiadosti je odporúčaním pre vedúceho úradu vlády Slovenskej republiky na schválenie poskytnutia regionálneho príspevku. Schválením regionálneho príspevku sa rozumie uzavretie zmluvy o poskytnutí regionálneho príspevku.

Z dôvodu potreby všeobecnej informovanosti o podmienkach procesu poskytovania regionálneho príspevku sa navrhuje doplniť ustanovenie o povinnosti Úradu vlády Slovenskej republiky zverejňovať vzor zmluvy o poskytnutí regionálneho príspevku na svojom webovom sídle.

Dopĺňa sa ustanovenie o kontrole hospodárenia s poskytnutým regionálnym príspevkom a sankcie v prípade nedodržania stanovených podmienok.

K bodu 7

Legislatívno-technická úprava poznámky pod čiarou.

K bodu 8

Ustanovujú sa prechodné ustanovenia k úpravám účinným od 1. januára 2018, ktoré sa týkajú doby sledovaného obdobia miery evidovanej nezamestnanosti a povinnosti Ústredia práce, sociálnych vecí a rodiny zapísať konkrétne najmenej rozvinuté okresy spĺňajúce uvedené podmienky.

Navrhované znenie prechodného ustanovenia v odseku 2 zabezpečí kontinuitu fungovania Rád pre rozvoj najmenej rozvinutých okresov až do vymenovania nových členov Rád pre rozvoj najmenej rozvinutých okresov v súlade s požiadavkou územnej a vecnej reprezentatívnosti.

**K Čl. II**

Legislatívno-technická úprava.

**K Čl. III**

Účinnosť sa navrhuje dňom 1. januára 2018.